LV Eiropas Savienības Oficiālais Vēstnesis C 145/15

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 145/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

GROZĪJUMA APSTIPRINĀŠANAS PIETEIKUMS SASKAŅĀ AR REGULAS (ES) Nr. 1151/2012 53. PANTA 2. PUNKTA PIRMO DAĻU

ROCAMADOUR

ES Nr.: FR-PDO-0305-01275 – 12.11.2014.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Syndicat des Producteurs de fromages Rocamadour Maison de l’Agriculture du Lot 430, avenue Jean Jaurès BP 199 46004 Cahors Cedex FRANCE Tālr. +33 565232221 Fakss +33 565232219 E-pasts: contact@aoc-rocamadour.com

Grupai, ko veido ar ACVN Rocamadour apzīmētā produkta ražošanas dalībnieki (ražotāji, pārstrādātāji un nogatavinātāji), ir likumīgas intereses iesniegt pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

—

☐

—

☒

—

☐

—

☒

—

☒

—

☐

—

☒

—

☒

4. Grozījuma vai grozījumu veids

—

☒

—

☐

5. Grozījums vai grozījumi

Produkta apraksts

Lai uzlabotu produkta raksturojumu, ir pievienots siera Rocamadour organoleptisko īpašību apraksts. Lai saskaņotu specifikācijas nodaļu “Produkta apraksts” ar to pašu vienotā dokumenta nodaļu, siera mizas raksturojumā ir pievienots apzīmētājs “rievota”.

Izcelsmes apliecinājums

Saskaņā ar izmaiņām valsts tiesību aktos un normatīvajos aktos nodaļa “Pierādījumi par produkta izcelsmi ģeogrāfiskajā apgabalā” ir konsolidēta, un tajā iekļauti jo īpaši obligātie noteikumi par deklarēšanu un reģistru kārtošanu attiecībā uz produkta izsekojamību un ražošanas apstākļu pārraudzību.

Konkrētāk, ir paredzēts veikt uzņēmēju apstiprināšanu, ar kuru atzīst viņu spēju izpildīt ar to nosaukumu apzīmētā produkta specifikācijas prasības, kuru tie vēlas izmantot. Turklāt šajā nodaļā ieviesti precizējumi vairākos noteikumos, kas saistīti ar reģistriem un deklarāciju dokumentiem un kas ļauj nodrošināt produktu izsekojamību un to kontroli attiecībā uz atbilstību specifikācijas prasībām.

Ir precizēts, ka produktu kontroles tiek veiktas, ņemot paraugus, pēc nogatavināšanas laikposma beigām.

Ražošanas metode

Lai padarītu skaidrākus dažus iegūšanas metodes noteikumus, ieviesti šādi precizējumi:

— ir precizēts, ka termins “kaza” attiecas uz visām kazām, kas atnesušās vismaz reizi. Šis precizējums atvieglo kontroles darbību veikšanu,

— lai kazu barošanas nosacījumi būtu precīzāk formulēti, ir norādīts, ka: — ganības ietver virsājus, mežu un pamežu, — kazām izēdināmās dehidratētās lopbarības daudzums nedrīkst pārsniegt 20 % no kopējās barības devas sausnas. Turklāt ir uzskaitīta lopbarība un atļautā koncentrētā lopbarība. Ir svītrots termiņš, kas ir beidzies attiecībā uz skābbarības aizliegumu,

— ir svītrots noteikums par iespēju piešķirt pagaidu atkāpes ārkārtas gadījumos, jo šis noteikums vairs nav atbilstošs,

— dzīvnieku barībā ir aizliegti ģenētiski modificēti produkti, aizliegta arī to audzēšana zemnieku saimniecībā, un tas nodrošina saiknes saglabāšanu ar vietējo zemi un dzīvnieku ēdināšanas tradicionālo metožu izmantošanu,

— ir precizēti noteikumi par kazu barības audzēšanai paredzēto zemes gabalu mēslošanu, jo organiskais mēslojums spēj mainīt lopbarības kultūru platību un ganību augu valsts sastāvu. Šie noteikumi ļauj saglabāt dabiskās augu valsts daudzveidību un saikni ar ģeogrāfisko apgabalu: “Atļauts izmantot tikai šādu organisko mēslojumu: kompostu, kūtsmēslus, šķidros kūtsmēslus, lauksaimniecības izcelsmes vircu un siernīcu šķidrās atliekas, kā arī nelauksaimnieciskas izcelsmes organiskos mēslus, piemēram, dūņas no notekūdeņu attīrīšanas stacijām (vai blakusproduktus), zaļos atkritumus; taču uz šo mēslojumu attiecas tālāk izklāstītie mēslojuma lietošanas nosacījumi. Mēslojums tiek iegūts attiecīgajā ģeogrāfiskajā apgabalā. Izvēloties nelauksaimnieciskas izcelsmes organisko mēslojumu, pārbauda katru konkrēto partiju (kravu, cisternu u. c.), vai tajā nav noteikumos aizliegtu patogēnu mikroorganismu, smago metālu un organisko savienojumu atlikumu. Saimniecību platībās ir atļauts izkliedēt nelauksaimnieciskas izcelsmes organisko mēslojumu, bet šāds mēslojums ir tūlīt jāiestrādā zemē, ievērojot spēkā esošos noteikumus par īpašajiem ierobežojumiem, īpaši par laiku, aizsargjoslu un daudzumiem (..).”,

— ir precizēts, ka slaukšana notiek divreiz dienā pienotavās ar slaukšanai piemērotām telpām, kurās tiek slauktas visas kazas, un ka slaukšanas iekārtu darbību pārbauda apstiprināts tehniskais speciālists,

— ir precizēti notecināta piena recekļa uzglabāšanas nosacījumi, kas palīdz saglabāt tā kvalitāti. To var uzglabāt ražošanas vietā turpmākai izmantošanai vai pirms saldēšanas vai piegādes siera izgatavotājam; uzglabāšanas temperatūra ir 6 °C, un tās maksimālais ilgums – 72 stundas. Recekli, kas piegādāts siera izgatavotājam, jāizmanto 48 stundu laikā pēc piegādes,

— lai precīzāk noteiktu, kā veikt saldēšanu, ir precizēti recekļa saldēšanas nosacījumi. Ja kompetentās iestādes ir izsniegušas atļauju izdarīt izņēmumu no sanitārajiem noteikumiem, var veikt saldēšanu, kas notiek pēc notecināšanas un pirms sālīšanas ne vairāk kā 72 stundu laikā pēc notecināšanas beigām. Recekli saldē plātnēs, kuru biezums nepārsniedz 5 cm. Saldēšanas laikā jānodrošina, lai plātnes nesaliptu, – tādējādi tām var piekļūt gaiss. Receklim 12 stundu laikā jāsasniedz – 12 °C temperatūra visā produktā. Ja recekļa saldēšana un uzglabāšana notiek mājsaimniecības saldētavās, tām jāatrodas siernīcās vai papildtelpās ar tiešu piekļuvi siernīcai. Šajā gadījumā ir vajadzīga vismaz viena saldētava saldēšanai un viena – uzglabāšanai. Šīs saldētavas ir paredzētas tikai recekļa saldēšanai un uzglabāšanai; tajās nedrīkst atrasties citi pārtikas produkti. Sasaldētu recekli drīkst glabāt ne vairāk kā 10 mēnešus. Saldēšana notiek ražošanas telpās, siera izgatavotāja telpās vai saldētavas telpās. Ja saldēšana notiek saldētavas telpās, receklis jāiepako ražotāja telpās pirms nosūtīšanas,

— lai atvieglotu kontroli, ir precizēts, ka pievienotā nātrija hlorīda daudzums (nevis kopējais nātrija hlorīda daudzums) ir 0,6–0,8 % no recekļa svara,

— ir arī precizēts, ka nogatavināšana notiek īpašās telpās, kuras ļauj saglabāt dabisko un specifisko mikrofloru, kas vajadzīga siera Rocamadour organoleptisko īpašību izveidei.

Marķējums

Ir svītrotas atsauces uz kontrolētu cilmes vietas nosaukumu. Pievienota obligāta prasība iekļaut Eiropas Savienības apzīmējumu “Appellation d’origine protégée” (“Aizsargāts cilmes vietas nosaukums”) un AOP (ACVN) simbolu.

Cits

Lai labāk parādītu saikni starp siera Rocamadour īpašībām, ģeogrāfisko apgabalu un zinātību, ir papildināts saturs nodaļā par saikni.

Ir precizēts arī, ka ar ACVN Rocamadour apzīmētā produkta specifikācijas kontrole notiek atbilstīgi kontroles plānam, ko izstrādājusi pārbaudes struktūra. Ir atjaunināta pārbaudes struktūru kontaktinformācija.

Saskaņā ar izmaiņām valsts tiesību aktos un normatīvajos aktos nodaļa “Valsts prasības” izveidota tabulas veidā, norādot galvenos kontrolējamos parametrus, to atsauces vērtības un vērtēšanas metodi.

VIENOTS DOKUMENTS

ROCAMADOUR

ES Nr.: FR-PDO-0305-01275 – 12.11.2014.

ACVN ( X ) AĢIN ( )

1. Nosaukums

Rocamadour

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Siers Rocamadour ir maza izmēra siers, kas gatavots no svaiga kazas pilnpiena, ar mīkstu siera masu, kas iegūta, to lēni sarecinot, un ar stingru, rievotu, viegli samtainu, balta krēma krāsas vai tumši bēšu miziņu.

Siera ritulim ir saplacināta cilindra forma; tā svars ir aptuveni 35 grami.

Tauku saturs ir 45 % pēc pilnīgas izžūšanas, un sausnas kopējā masa nav mazāka par 14 gramiem vienam sieram. Nogatavināšanas kopējais ilgums ir vismaz 6 dienas, sākot no dienas, kad siers izņemts no veidnes.

Siera masa ir elastīga, un, saspiežot ar rokām, tās forma viegli mainās. Ēdot siers Rocamadour ir krēmīgs, proti, siera masa viegli “šķīst” un patīkami ieklājas mutē. Tas arī labi kūst. Siera masa un miza ir viendabīgas, un ēdot tām ir līdzīga konsistence.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Kazu barības devā ik dienu ir vismaz 80 % lopbarības, kas saražota attiecīgajā ģeogrāfiskajā apgabalā; apgabala lauksaimniecības resursi neļauj nodrošināt visas dzīvnieku barības vajadzības.

Lopbarībā ietilpst zāle, siens no ilggadīgām un pagaidu pļavām, salmi un ikgadējie lopbarības augi, izņemot krustziežu dzimtas augus. Sausas lopbarības daudzums, ar ko tiek barotas kazas, nedrīkst pārsniegt 20 % no kopējās barības devas sausnas.

Aizliegts izēdināt kazām skābbarību.

Koncentrētas lopbarības daudzums kazu barības dienas devā nedrīkst pārsniegt 30 % no kopējās barības devas sausnas. Koncentrētā lopbarība, kuru drīkst izmantot, ir noteikta saskaņā ar atļautās lopbarības sarakstu.

Dzīvnieku ēdināšanai atļauts izmantot tikai tādus augu valsts barības līdzekļus, blakusproduktus un papildbarību, kas iegūti no ģenētiski nemodificētiem produktiem.

Ģenētiski modificētu kultūru ieviešana ir aizliegta visās tādas saimniecības platībās, kurā iegūst pienu pārstrādei sierā, kas apzīmēts ar cilmes vietas nosaukumu Rocamadour. Aizliegums attiecas uz visu sugu augiem, kas varētu nonākt lauku saimniecības dzīvnieku barībā, un uz jebkuru tādas sugas augu kultūru, kas varētu tos kontaminēt.

Šā siera ražošanai izmanto kazas pienu, kas iegūts vienīgi no Alpu vai Saanen šķirnes kazām vai šo abu šķirņu kazu krustojuma.

Bez svaigiem piena produktiem piena sastāva un pārstrādes procesa vienīgās atļautās sastāvdaļas vai pārstrādes palīgvielas, vai piedevas ir recināšanas fermenti, nekaitīgu baktēriju kultūras, raugi, pelējums un sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Piena ražošana, tā pārstrāde sierā un siera nogatavināšana notiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Sieram Rocamadour ir piestiprināta etiķete vismaz 4 cm diametrā, uz kuras minēts cilmes vietas nosaukums Rocamadour, norāde “appellation d’origine protégée” (“aizsargāts cilmes vietas nosaukums”) un Eiropas Savienības AOP (ACVN) simbols.

Ja sieru partijas, kurās vienā iesaiņojumā ir vairāki ražošanas vietā iesaiņoti siera gabali, paredzētas pārdošanai galapatērētājam lielveikalu pašapkalpošanās stendos, tad ir pieļaujams, ka uz tāda iesaiņojuma ir tikai viena etiķete.

Taču, ja sieru bez tirdzniecības tīkla starpniecības pārdod pats ražotājs vai viņa tiešais pārstāvis fermā uz vietas vai tirgos, tad uz katras siera pārdošanas vienības jābūt vismaz vienai etiķetei. Turklāt pārdošanas stendā jābūt uzrakstam, kurā norādīts ražotāja un/vai nogatavinātāja vārds/nosaukums, ražošanas un/vai nogatavināšanas vietas adrese, cilmes vietas nosaukums un norāde “appellation d’origine protégée”.

4. Ģeogrāfiskā apgabala īsa definīcija

Ģeogrāfiskais apgabals aptver tā saukto Causses (kaļķakmens plakankalņu) zonu, kuras centrs ir Lo (Lot) departamentā, bet kura neaizņem visu tā teritoriju, turklāt daļēji iesniedzas arī Averonas (Aveyron), Korēzas (Corrèze), Dordoņas (Dordogne) un Tarnas un Garonnas (Tarn et Garonne) departamentā.

Averonas departamentā: Ambeyrac, Balaguier-d’Olt, La Capelle-Balaguier, Causse-et-Diège, Foissac, Martiel, Montsalès, Ols-et-Rinhodes, Sainte-Croix, Salvagnac-Cajarc, Saujac un Villeneuve pašvaldība.

Korēzas departamentā: Chartrier-Ferrière, Chasteaux, Estivals, Nespouls un Turenne pašvaldība.

Dordoņas departamentā: Archignac, Borrèze, La Cassagne, Cazoulès, Chavagnac, La Dornac, Jayac, Nadaillac, Orliaguet, Paulin, Peyrillac-et-Millac, Saint-Amand-de-Coly un Salignac-Eyvigues pašvaldība.

Lo departamentā: Cahors Nord-Ouest, Cahors Nord-Est, Cahors Sud, Cajarc, Catus, Gramat, Labastide-Murat, Lauzès, Limogne-en-Quercy, Livernon, Luzech, Martel, Saint-Germain-du-Bel-Air, Saint-Géry un Souillac kantons un Albiac un Anglars pašvaldība (tikai tā pašvaldības daļa, kas atrodas uz rietumiem no līnijas, ko veido departamenta nozīmes ceļš Nr. 940 un Lascurades strauts), Anglars-Nozac, Arques, Aujols, Autoire, Aynac, Bach, Bagat-en-Quercy, Béduer, Belmontet, Belmont-Sainte-Foi, Le Boulvé un Le Bourg pašvaldība (tikai tā pašvaldības daļa, kas atrodas uz rietumiem no līnijas, ko veido valsts nozīmes ceļš Nr. 140 un departamenta nozīmes ceļš Nr. 940), Calès, Carennac, Cézac, Cieurac, Condat, Cremps, Dégagnac, Escamps, Fajoles, Fargues, Faycelles, Flaujac-Poujols, Floressas, Gindou, Gintrac, Gourdon, Grézels, Issendolus, Laburgade, Lacapelle-Cabanac un Lacapelle-Marival pašvaldība (tikai tā pašvaldības daļa, kas atrodas uz rietumiem no līnijas, ko veido departamenta nozīmes ceļš Nr. 940 un Nr. 218), Lalbenque, Lamothe-Fénelon, Lascasbanes, Lavercantière, Lhospitalet, Loubressac, Loupiac, Mauroux, Mayrinhac-Lentour, Nadaillac-de-Rouge, Payrac, Les Quatre-Routes, Reilhaguet, Pern, Prudhomat, Rampoux, Le Roc, Rouffilhac, Rudelle, Rueyres, Saignes, Saint-Cirq-Souillaguet, Saint-Clair, Saint-Jean-Lagineste, Saint-Jean-Lespinasse, Saint-Matré, Saint-Michel-Loubéjou, Saint-Médard-de-Presque, Saint-Pantaléon, Saint-Projet, Salviac, Saux, Sérignac, Strenquels, Thédirac, Thémines, Théminettes, Touzac, Vaylats un Le Vigan pašvaldība.

Tarnas un Garonnas departamentā: Caylus, Lacapelle-Livron, Loze un Saint-Projet pašvaldība.

5. Saikne ar ģeogrāfisko apgabalu

5.1. Ģeogrāfiskā apgabala specifika

a) Dabas faktori

Ģeogrāfiskajam apgabalam (kurā ietilpst Causses un Lo, Dordoņas un Selē (Célé) ieleju lauksaimniecības reģioni, Burianas (Bouriane) austrumu daļa, Limargas (Limargue) rietumi, Kersiblānas (Quercy Blanc) ziemeļi un Kersī (Quercy) Causses) ir raksturīgs galvenokārt kaļķakmens pamats, kurā ūdens pazūd karsta iegrimumos un dziļās rievās.

Kaļķakmens pamats šo reģionu padara sausu, atklātu un augsni – nabadzīgu.

Šā reģiona dabiskajā veģetācijā dominē jaunu ozolu audzes, kas raksturīgas sausiem un kaļķainiem apvidiem. Tādējādi ainava lielākoties ir atklāta – tajā nelielu koku birztalas mijas ar nevienmērīgi augošiem trūcīgiem, sausiem zālājiem, kas galvenokārt aug kaļķakmens plakankalnēs. Vasarā vietās, kur aug krūmi un citi augi, ganības lielākoties ir nabadzīgas un sausas.

b) Cilvēkfaktori

Siers Rocamadour ir viens no senākajiem vietējas izcelsmes produktiem Lo departamentā un tā apkārtnē – par to liecina 1451. gada ilgtermiņa īres līgums, kas noslēgts starp reģiona sizerēnu Evrē (Evreux) bīskapu un viņa vasaļiem un kurā desmitās tiesas vērtība ir noteikta sierā ar nosaukumu “Rokamadūras siers”

Vēl šodien siera Rocamadour ražotāju zinātība izpaužas visā tā ražošanas procesā.

Arī lopbarība, ar kuru tiek barotas kazas, lielākoties nāk no attiecīgā ģeogrāfiskā apgabala. Sausā lopbarība un lopbarības koncentrāts kazu barībā ir ierobežotā daudzumā. Tādējādi attiecīgajā ģeogrāfiskajā apgabalā ražotā lopbarība veido vismaz 80 % no kazu barības.

Ražotāji izmanto tikai svaigu kazas pilnpienu. Pēc nogatavināšanas pienam uzreiz pievieno himozīnu, un pēc tam to lēni recina vismaz 20 stundas, tādējādi nodrošinot recekļa veidošanos pienskābes ietekmē. Šim posmam seko lēna un dabiska notecināšana, kas ļauj iegūt mitru recekli (siera sausna veidnē – vairāk nekā 31 %).

Pēc tam visu recekļa masu sāla mīcot un pilda nelielās veidnēs (diametrs – 60 mm, augstums – 16 mm).

Tad notiek siera nogatavināšana, kurā ietilpst susināšanas posms, kas ilgst vismaz 24 stundas relatīvi augstā temperatūrā, un novietošana pagrabā, kurā ir noteikta temperatūra un mitrums.

5.2. Produkta specifika

Siers Rocamadour ir maza izmēra ripas formas siers, kurš gatavots no svaiga kazas pilnpiena un kura svars ir aptuveni 35 g un sausnas kopējā masa ir neliela (vismaz 14 g vienam sieram).

Tam ir samtaina miza.

Sieram Rocamadour ir krēmīga garša, mizai un siera mīkstumam ir labi kūstoša un homogēna konsistence.

5.3. Cēloniska saikne starp ģeogrāfisko izcelsmi un vajadzības gadījumā produkta attiecīgo kvalitāti, reputāciju vai citām īpašībām

Ģeogrāfiskais apgabals, kuram raksturīgs sausums, ir labvēlīgs kazu audzēšanai. Audzēšanas metodes, ko izmanto piena ražošanai, kurš paredzēts siera Rocamadour izgatavošanai, ietver priekšrokas došanu lopbarībai, kas nākusi no attiecīgā ģeogrāfiskā apgabala. Barībā ir daudz lopbarības augu, kas ļauj iegūt pienu ar tādu īpašu mikrofloru, kas saglabājas, šo pienu svaigā veidā izmantojot siera pagatavošanai.

Siera Rocamadour samtainumu rada Geotrichum ģints sēnes. Geotrichum augšanu sekmē tas, ka receklis ir salīdzinoši mitrs, jo notecināts lēni un dabiski, kā arī nogatavināšanas pagraba temperatūra un mitrums.

Notecināšana un nogatavināšana notiek divos secīgos posmos, un tas arī palīdz iegūt gatavo izstrādājumu, kurā kopējais sausnas daudzums ir neliels.

Notecināšanas un nogatavināšanas apstākļi ļauj panākt, ka siera mizai ir krēmīga, kūstoša un viendabīga konsistence līdz pat viducim, un tas ir raksturīgs tieši sieram Rocamadour; šīs īpašības sekmē arī pilnpiena izmantošana.

Siera Rocamadour apaļā un plakanā forma un nelielais svars ir radušies vēsturiski, izmantojot noteikta veida (diametra un augstuma) veidnes.

Lai iegūtu sieru Rocamadour, ir vajadzīgas gan attiecīgā ģeogrāfiskā apgabala īpašības, gan dabas faktori un cilvēkfaktori.

Atsauce uz specifikācijas publikāciju

(šīs regulas 6. panta 1. punkta otrā daļa (2))

https://info.agriculture.gouv.fr/gedei/site/bo-agri/document_administratif-ab406329-e35e-4155-adb7-c276fbba1221/telechargement

(1) OV L 343, 14.12.2012., 1. lpp.

(2) Skatīt 1. zemsvītras piezīmi.